**Tevékenységi terv**

**Helyszín:** Szent László Római Katolikus Teológiai Líceum, Nagyvárad

**Osztály:** IV. A (24 tanuló)

**Tanító:** Bőnesch Enikő-Gabriella

**A foglalkozás típusa**: kerekasztal beszélgetés (multidiszciplináris tevékenység)

**Témája**: Az idegenek

**Célja:** Barátkozás az „idegen” szóval és a vele járó tartalommal. Alapvető cél, hogy az „idegen”, ne legyen többé idegen.

**A tevékenység menetének rövid leírása**:

* Az osztály szervezési formája: szorosan egymás mellé, egy körbe való ülés, ahol könnyedén lehet frontálisan, csoportban, vagy akár párban is dolgozni. A „kerekasztal-beszélgetések”, az asztal hiányában is, biztosítják a közvetlenséget.
* A tevékenység elején felolvastam a gyerekeknek néhány olvasmányt, verset a Szitakötő folyóiratból, hogy kérdések alapján eljussunk az **idegen** szóhoz. Ez fel is lett téve a táblára, majd a táblát két részre osztottam. Egyik oldalára felírtam a következő kérdést: ***Mitől idegen az idegen?*** A másik oldalra, az első kérdés kifejtése után került fel a ***Mitől nem lenne idegen az idegen?*** kérdés.

Íme a IV. osztályos tanulók véleménye:

**Mitől idegen az idegen?**

*Idegen, mert...*

* *még nem láttam,*
* *új,*
* *zöld (de attól sem lenne jobb a helyzet, ha más színe lenne),*
* *nagy,*
* *láthatatlan,*
* *pusztító,*
* *hihetetlenül borzalmas,*
* *nem ismerem,*
* *nem úgy él, mint mi,*
* *máshonnan jött,*
* *másképpen néz ki,*
* *más ruhát hord,*
* *másképpen beszél, ha ugyan beszél...,*
* *lebeg,*
* *furcsa járműve van,*
* *ijesztő,*
* *különc,*
* *nagyon más...*

Az ötletelést kérdésekkel irányítottam, tartva a témát.

Ezt követte az első kérdés tükörképéül szánt második kérdés, aminek már a megoldást kellett tartalmaznia: „**Mitől nem lenne idegen az idegen?**”.

*Attól:*

* *ha nem viselkedne furcsán,*
* *ha olyan lenne, mint mi,*
* *ha ugyanúgy járna, beszélne és gondolkodna, mint mi,*
* *ha nem tűnne ki semmivel,*
* *ha hozzám hasonló lenne,*
* *ha nem lenne veszélyes,*
* *ha elmesélne mindent magáról, hogy megismerhessük,*
* *ha beilleszkedne közénk,*
* *ha nem csinálna furcsaságokat,*
* *ha nem lenne zöld....*

Közösen levont következtetések:

Az idegen egy ember vagy egy akármilyen lény, akit/amit nem ismerünk. Attól idegen számunkra, hogy nem tudunk róla semmit. A megismerés, a barátkozás, az érdeklődés és törödés mind-mind olyan tevékenységek, melyek során az idegenből ismert/ismerős válik. Természetesen ez kölcsönös kell legyen, mert a megismerkedés egy kölcsönös tevékenység. Óvatosan kell egy idegen felé közeledni. Ez ajánlott és tanácsos is. De minél nyitottabb egy ember társai felé, annál több barátja van, annál több helyről jön feléje a szeretet, megbecsülés, törődés és szükség esetén a segítség.

A tanulók maguk is megjelenítették az idegent. Tették ezt beöltözéssel, sminkeléssel, rajzokon vagy modellezéssel.